แบงก์หืดจับเอสเอ็มอีลดผลิต
แบงก์กรุงเทพเผยภัยแล้งกระทบกำลังซื้อ เอสเอ็มอีลดกำลังผลิต กระทบสินเชื่อครึ่งปีหลัง
20 ก.ค. 2558

แบงก์กรุงเทพเผยภัยแล้งกระทบกำลังซื้อ เอสเอ็มอีลดกำลังผลิต กระทบสินเชื่อครึ่งปีหลัง
นายวีระศักดิ์ สุตัณฑวิบูลย์ รองผู้จัดการใหญ่ ธนาคารกรุงเทพ เปิดเผยว่า ขณะนี้ลูกค้าธุรกิจขนาดกลางและขนาดย่อม (เอสเอ็มอี) ของธนาคารยังไม่ได้รับผลกระทบจากภัยแล้งโดยตรง แต่เริ่มเห็นสัญญาณความกังวลจากภาวะภัยแล้ง โดยเตรียมการลดสต๊อกสินค้าและลดกำลังการผลิตลง เพราะมีความเสี่ยงว่าภัยแล้งจะซ้ำเติมกำลังซื้อและการบริโภค ซึ่งชะลอตัวลงตามสภาพเศรษฐกิจอยู่แล้ว
“ภัยแล้งส่งผลกระทบกับภาคเกษตรกรรมและผู้บริโภคเป็นหลัก ซึ่งเอสเอ็มอีขายสินค้าโดยตรงกับผู้บริโภค เมื่อรายได้เกษตรกรลดลงกำลังซื้อก็ลดลงไปด้วย”
อย่างไรก็ตาม ยังไม่สามารถประเมินผลกระทบจากภัยแล้งได้ชัดเจนนัก โดยต้องติดตามสถานการณ์น้ำในระยะต่อไปอย่างใกล้ชิด ซึ่งปัญหาอาจจะไม่รุนแรงอย่างที่กังวล เพราะฤดูฝนกินเวลาไปถึงเดือน ต.ค. ซึ่ง 3-4 เดือนนี้ยังมีโอกาสที่จะเกิดฝนตก หวังว่าฝนจะตกที่เหนือเขื่อน
อย่างไรก็ดี ผลกระทบจากภัยแล้งในพื้นที่ภาคเหนือและภาคตะวันออกเฉียงเหนือ แต่บางพื้นที่ไม่มีปัญหา เช่นภาคใต้ยังมีฝนตกชุก ผลผลิตสินค้าเกษตรยังสามารถไปได้ ขณะที่อานิสงส์อีกด้านหนึ่งทำให้ราคาสินค้าสูงขึ้นจากผลผลิตขาดแคลน
สำหรับธนาคารกรุงเทพ สินเชื่อเอสเอ็มอีในครึ่งปีแรกยังขยายตัวเป็นบวก ยืนยันว่าธนาคารยังปล่อยกู้ไม่ได้เข้มงวดจนเกิดสินเชื่อหดตัว ส่วนครึ่งปีหลังยังมองยากว่าจะเติบโตได้ดีอย่างครึ่งปีแรกหรือไม่ ปัจจัยที่ช่วยสนับสนุนเอสเอ็มอีได้ คือ ภาวะเศรษฐกิจที่ดีขึ้นที่ทำให้ผู้บริโภคมีกำลังซื้อ เศรษฐกิจครึ่งปีหลังจะเติบโตเพียงใดขึ้นอยู่กับการลงทุนของรัฐบาลจะมาได้เร็วแค่ไหน 
นายทรงพล ชีวะปัญญาโรจน์ รองกรรมการผู้จัดการใหญ่ ผู้บริหารสายงานบริหารจัดการทางการเงินเพื่อธุรกิจ ธนาคารกรุงไทย กล่าวว่า ผลกระทบปัญหาภัยแล้งที่จะมีผลต่อการชำระหนี้ ยังไม่พบว่ามีปัญหา ลูกค้ายังชำระหนี้เป็นปกติ แต่เปลี่ยนรูปแบบจากที่มีการชำระเงินก้อนใหญ่ เปลี่ยนเป็นชำระน้อยลงและถี่ขึ้น เศรษฐกิจชะลอลงบ้างแต่ยังมีการใช้จ่ายอยู่